長生草爲葉峭峰賦
作者：王鎡
朝代：宋

paragraphs: 唐時呂巖叟，換骨成神仙。
遺丹傳老樹，變化延其年。
丹香忽融液，散入蒼崖巔。
長生孕靈草，莖葉何鮮鮮。
枯根掛碧落，吞吐流虛烟。
不受水土力，不隨寒暑遷。
誰能登雲梯，移來此簷邊。
凡花與群木，麗質徒娟娟。
彭澤雖愛菊，兩院荒金錢。
濂溪空愛荷，開落秋風前。
峭峰山中客，道眼明先天。
一線同壽眼，萬古長綿延。
君不見祖龍癡欲採爲藥，海山何處駕樓船。